6. Bezpečnosť a ochrana zdravia pri práci tehotných pracovníčok a pracovníčok krátko po pôrode alebo dojčiacich pracovníčok (
Edite Estrela
spravodajkyňa. - (PT) Vážená pani predsedajúca, chcela by som útvary požiadať, aby zobrali do úvahy, že portugalská verzia je autentická pre všetky pozmeňujúce a doplňujúce návrhy.
Po druhé, chcela by som požiadať, aby bolo poradie hlasovania zmenené a aby sa z dôvodu zabezpečenia súladu hlasovalo o pozmeňujúcom a doplňujúcom návrhu 43 pred hlasovaním o pozmeňujúcom a doplňujúcom návrhu 83.
Nakoniec by som chcela upozorniť, že táto smernica, ktorú ideme meniť a dopĺňať, má 17 rokov a je jasne zastaraná. Revidovaná smernica nevstúpi do platnosti skôr ako na konci budúceho legislatívneho obdobia. Inými slovami, tvoríme právne predpisy pre budúcnosť, nie pre súčasnosť.
Tvoríme predpisy hlavne pre dobro občanov, a tým im dávame viac dôvodov, prečo sa zúčastniť júnových volieb.
Preto by som na záver chcela kolegov požiadať, aby podporili moju správu.
Astrid Lulling
Vážená pani predsedajúca, doteraz bolo k tejto správe podaných 89 pozmeňujúcich a doplňujúcich návrhov. Je to úplne chaotické a hlasovanie, ktoré sa teraz uskutoční, nám neumožní viesť naozaj objektívnu rozpravu s Radou a Komisiou. Týchto 89 návrhov si navzájom úplne protirečí. Navrhujem, aby sme túto správu vrátili výboru, pretože, ako povedala pani Estrelová, máme veľa času, aby sme tak urobili.
(hlasný potlesk)
Predsedajúca
Vážená pani Lullingová, mohli by ste mi, prosím, potvrdiť, či tú žiadosť podávate v mene vašej politickej skupiny?
Astrid Lulling
v mene skupiny PPE-DE. - Áno, vážená pani predsedajúca, nikdy nerobím nič, čo by nebolo v mene našej politickej skupiny!
(smiech a potlesk)
Edite Estrela
(PT) Vážená pani predsedajúca, nemá zmysel vrátiť túto správu alebo tento návrh späť do výboru, lebo sa o ňom diskutovalo so všetkými skupinami. Podľa všetkého ho podporuje väčšina tohto Parlamentu. Diskutovalo sa o ňom aj s Komisiou a s Radou.
Prirodzene, ľudia majú rôzne názory. Vieme, a je poľutovaniahodné, že za českého predsedníctva zaujala Rada veľmi konzervatívny postoj voči podpore myšlienok rodovej rovnosti.
Preto vyzývam tento Parlament, aby hlasoval za návrhy a podporil moju správu, pretože to poskytne občanom viac dôvodov, aby sa zúčastnili volieb do Európskeho parlamentu.
